b'\n_START_ARTICLE_\nFalabella\n_START_PARAGRAPH_\nFalabella er verdens minste hesterase, og kan bli omkring 65\xe2\x80\x9375\xc2\xa0cm. P\xc3\xa5 grunn av h\xc3\xb8yden blir den brukt som kj\xc3\xb8rehest eller kj\xc3\xa6ledyr, og har et familievennlig og sindig temperament. Rasen stammer fra Argentina, er en varmblodshest og kan ha alle farger. Den har en forholdsvis spinkel beinstruktur._NEWLINE_Rasen er popul\xc3\xa6r i USA, der mange har dem som kj\xc3\xa6ledyr. Den betraktes ikke som et egnet ridedyr, fordi hestens fysiske styrke er mindre enn vanlige hester. Falabella er ikke en ponni, men en minihest, og den kan gjerne bli opptil 30 eller 40 \xc3\xa5r gammel. Falabellaen har kun 17 ryggvirvler i stedet for de 18 som er vanlig hos andre hesteraser. Den har derfor ogs\xc3\xa5 et par ribben mindre.\n_START_SECTION_\nHistorie\n_START_PARAGRAPH_\nFalabellaen er oppkalt etter familien Falabella, som avlet den fram p\xc3\xa5 ranchen Recreo de Roca utenfor for Buenos Aires. Selv om rasen ikke er mere enn hundre \xc3\xa5r gammel, finnes det ingen opplysninger om hvordan rasen ble avlet fram. Det er derfor vanskelig \xc3\xa5 finne ut av rasens n\xc3\xb8yaktige opprinnelse. En myte forteller at Falabella nedstammer fra en liten fullblodshest som familien hadde, og som ble avlet med de minste shetlandsponniene. En annen myte forteller, at Se\xc3\xb1or Falabella s\xc3\xa5 en masse indianere n\xc3\xa5r de hver dag kom for la hestene deres drikke i elven som renner gjennom familiens ranch. En dag la han merke til at de hadde en sv\xc3\xa6rt liten hingst med seg, og som hadde noe de kalte \xc2\xabdvergsyke\xc2\xbb. Se\xc3\xb1or Falabella syntes det var en merkelig og fascinerende hingst, kj\xc3\xb8pte den og avlet fram sm\xc3\xa5 hester fra den til datteren sin.'